Un elev de clasa a VIII-a din Târgu Mureş a fost imobilizat, luni, de două ori și dus la sediul Poliţiei Municipale după ce s-a urcat pe un dulap în timpul orelor de curs şi a arătat gesturi obscene, iar la două ore după incident și-a lovit cu pumnii şi picioarele diriginta amenințând-o cu moartea.
Incidentul a avut loc la Colegiul Național "Alexandru Papiu Ilarian" din Târgu Mureș.
"Astăzi, 11 martie 2024, în jurul orei 10,00, diriginta clasei a VIII-a A a solicitat intervenţia doamnei director la această clasă. Un elev era urcat pe dulap şi protesta la invitaţia de a se da jos şi a participa la ore, pe motiv că a fost sancţionat de nenumărate ori din cauza comportamentului. La refuzul şi limbajul injurios, doamna director a rugat elevii să iasă din clasă împreună cu doamna profesor şi să meargă în laboratorul de specialitate. În acest timp, elevul în cauză şi-a aprins o ţigară, aşezându-se pe pervazul geamului, laboratorul fiind situat la etajul II. A fost apelată atât Poliţia de proximitate, cât şi Serviciul de urgenţă 112", a arătat Inspectorul Școlar general al judeţului Mureş, Paula-Maria Dărăban, într-un comunicat de presă citat de Agerpres.
A arătat gesturi obscene cadrului didactic
La sosirea echipajului de poliţie, elevul din clasa a VIII-a se afla la nivelul parterului, iar după o răbufnire violentă, a fost imobilizat şi dus la maşina de poliţie.
Iată ce a arătat Inspectoratul de Poliţie Judeţean Mureş într-un comunicat de presă:
"Poliţiştii de ordine publică (proximitate), alături de poliţiştii Biroului Siguranţă Şcolară s-au deplasat la faţa locului, stabilind faptul că un elev de 15 ani, din clasa a VIII-a, s-a urcat în timpul orelor de curs pe un dulap şi a arătat gesturi obscene cadrului didactic. Tânărul a manifestat un comportament necooperant faţă de poliţişti, fiind imobilizat şi condus la sediul Poliţiei municipiului Târgu Mureş, unde a fost invitată şi mama acestuia, pentru clarificarea stării de fapt şi lămurirea situaţiei".
Potrivit IPJ Mureș, tânărului i-a fost aplicată o amendă de 500 de lei, conform Legii nr. 61/1991, pentru sancţionarea faptelor de încălcare a unor norme de convieţuire socială, a ordinii şi liniştii publice.
S-a întors și și-a lovit diriginta de mai multe ori
Dar incidentul nu s-a încheiat aici.
"La colegiu s-au prezentat angajaţii de la Poliţia de proximitate şi siguranţă şcolară, pentru a lua declaraţii. După plecarea acestora, elevul s-a întors împreună cu mama lui, au aşteptat-o pe doamna dirigintă pe hol, au ameninţat-o cu moartea şi, într-o răbufnire violentă, elevul i-a aplicat acesteia mai multe lovituri. A fost apelat din nou echipajul de poliţie prin dispeceratul 112 şi l-au ridicat pe elev împreună cu mama lui. Doamna dirigintă a fost transportată la IML şi SMURD", a mai relatat inspectorul şcolar general al judeţului Mureş, Paula-Maria Dărăban.
Cercetările continuă
După ce reprezentanţii aceleiaşi unităţi de învăţământ au sesizat din nou Poliția, de data aceasta cu privire la o faptă de agresiune, polițiștii s-au întors la școală.
"La faţa locului, poliţiştii au stabilit că acelaşi tânăr ar fi aplicat lovituri cu pumnii şi picioarele cadrului didactic îndrumător, manifestându-se recalcitrant în continuare. Tânărul a fost imobilizat şi condus la sediul unităţii de poliţie alături de părintele său, în vederea continuării cercetărilor şi luări măsurilor legale care se impun", a precizat IPJ Mureş.
Este posibil ca elevul care a sfidat profesorii, iar apoi a devenit agresiv să fi fost sub influența unor substanțe halucinogene, potrivit punctul.ro care a publicat imagini șocante, în care acesta apare fumând în sala de clasă și ignorând profesorii care îi cereau să se așeze.